सिक्योरिटी, इवेंट्स और ब्रॉडकास्ट एक्सपर्ट्स शामिल, वानखेड़े की तैयारियों से संतुष्ट
वनडे वर्ल्ड कप इस साल अक्टूबर-नवंबर में भारत में खेला जाना है। वर्ल्ड कप 2023 के मुकाबले 10 शहरों में खेले जाएंगे। इंटरनेशनल क्रिकेट काउंसिल (ICC) की सिक्योरिटी, इवेंट्स, और ब्रॉडकास्ट एक्सपर्ट्स वाली एक टीम वर्तमान में मैचों की मेजबानी करने वाले स्टेडियमों का दौरा
वनडे वर्ल्ड कप इस साल अक्टूबर-नवंबर में भारत में खेला जाना है। वर्ल्ड कप 2023 के मुकाबले 10 शहरों में खेले जाएंगे। इंटरनेशनल क्रिकेट काउंसिल (ICC) की सिक्योरिटी, इवेंट्स, और ब्रॉडकास्ट एक्सपर्ट्स वाली एक टीम वर्तमान में मैचों की मेजबानी करने वाले स्टेडियमों का दौरा कर रही है।
ICC की यह टीम 25 जुलाई को मुंबई पहुंची थी और उसने वानखेड़े स्टेडियम की तैयारियों पर संतुष्टि जताई है। ICC की टीम मेजबानी करने वाले सभी 10 वेन्यू सहित वार्म-अप मैच वाले 2 वेन्यू का भी दौरा करेगी। महाराष्ट्र क्रिकेट एसोसिएशन (MCA) के प्रेसिडेंट अमोल काले ने बताया कि टीम 25 जुलाई को मुंबई में थी। उसने वानखेड़े की तैयारियों पर संतुष्टि जताई है।
चेन्नई, त्रिवेंद्रम और बेंगलुरु के भी दौरे पूरे
ICC टीम ने मुंबई के बाद साउथ में 3 वेन्यू का दौरा किया। टीम 26 जुलाई को चेन्नई में चेपॉक, 27 जुलाई को त्रिवेंद्रम स्टेडियम (वार्म-अप) और शुक्रवार को बेंगलुरु के चिन्नास्वामी स्टेडियम पहुंची। चेपॉक के बारे में तमिलनाडु क्रिकेट एसोसिएशन (TCA) के एक अधिकारी ने कहा, 'वे हमारी सुविधाओं से संतुष्ट लग रहे थे।
अगर उनके मन में कुछ है, तो हम उनसे जानने के लिए उत्सुक हैं। हालांकि, केरल क्रिकेट एसोसिएशन (KCA) के एक सदस्य ने कहा, टीम ने तिरुवनंतपुरम मैदान पर कॉर्पोरेट बॉक्स और प्लेयर्स एरिया के लिए कुछ संशोधनों का सुझाव दिया है।
ICC के टूर्नामेंट डायरेक्टर/होस्ट संपर्क अधिकारी धीरज मल्होत्रा के साथ टीम शुक्रवार को अहमदाबाद के नरेंद्र मोदी स्टेडियम पहुंची थी। नरेंद्र मोदी स्टेडियम वर्ल्ड कप का मुख्य वेन्यू है, यहां उद्घाटन मैच और फाइनल खेला जाना है। भारत और पाकिस्तान के बीच मुकाबला भी इसी मैदान पर खेला जाएगा।
अहमदाबाद के अपने दौरे के बाद टीम सोमवार (31 जुलाई) को हैदराबाद के उप्पल स्टेडियम के लिए रवाना होगी। इसके बाद टीम पुणे, दिल्ली, धर्मशाला, लखनऊ, कोलकाता और गुवाहाटी का दौरा करेगी।
10 शहरों में खेले जाएंगे वर्ल्ड कप के मुकाबले
वर्ल्ड कप 2023 के मुकाबले 10 शहरों में खेले जाएंगे। जिसमें अहमदाबाद (नरेंद्र मोदी स्टेडियम), बेंगलुरु (एम चिन्नास्वामी स्टेडियम), चेन्नई (एमए चिदम्बरम स्टेडियम), दिल्ली (अरुण जेटली क्रिकेट स्टेडियम), धर्मशाला (हिमाचल प्रदेश क्रिकेट एसोसिएशन स्टेडियम), हैदराबाद (राजीव गांधी अंतरराष्ट्रीय क्रिकेट स्टेडियम, उप्पल) हैं।
इनके अलावा कोलकाता (ईडन गार्डन), लखनऊ (अटल बिहारी बाजपेयी इकाना क्रिकेट स्टेडियम), मुंबई (वानखेड़े स्टेडियम), पुणे (महाराष्ट्र क्रिकेट एसोसिएशन स्टेडियम) शामिल हैं। हैदराबाद के अलावा गुवाहाटी और तिरुवनंतपुरम 29 सितंबर से 3 अक्टूबर तक प्रैक्टिस मैचों की मेजबानी करेंगे।